মজার ব্যাপার হলো, শিশুর জন্মের পরে প্রাথমিক দৃশ্য কর্টেক্সে দাবার-ছকের মতো সাজানো স্তম্ভাকার গঠন খুব অস্পষ্ট, অনির্দিষ্ট থাকে। নবজাতকের দৃশ্য কর্টেক্স প্রচুর অসংলগ্ন ও এলোমেলো স্নায়ুসংযোগ দিয়ে গঠিত। এই অতিরিক্ত বেড়ে যাওয়া সংযোগসমূহ পরবর্তীতে নবজাতকের দৃশ্য-অভিজ্ঞতার ভিত্তিতে ছাঁটাই (Pruned) করে ফেলা হয়। স্নায়ুসংযোগ ছাঁটাইয়ের পরে V1 স্তম্ভাকার গঠন পায়। তারমানে বিষয়টা দাঁড়াচ্ছে যে, স্নায়ুসংযোগের কমে যাওয়ার কারণেই শিশু আকার-আকৃতি ও প্যাটার্ন চিনে দৃশ্যপটের সুক্ষ্ম বিষয়গুলো ধরে ফেলতে পারে।